Praat Saam · RSG - iono.fm
RSG | Podcast , ±44 min episodes every day	|
Praat saam 25 Oktober 2021
ANC-president Cyril Ramaphosa glo sy party sal weer beheer oor die Nelson Mandelabaai Metro terugneem ná die plaaslike regeringsverkiesing op 1 November. Hy beloof dat die ANC se rekord van dienslewering sal verbeter indien hulle die verkiesing in die metro wen. Ander nasionale leiers soos Julius Malema en Helen Zille het ook gemeenskappe besoek en beloftes gemaak om kiesers te oortuig om vir hulle te stem. Watter imak het nasionale leiers op 'n plaaslike verkiesing?
Praat saam 22 Oktober 2021
Hoewel Suid Afrika wêreldwyd geloof word vir sy wetgewing wat die regte van die LGTBIQ-gemeenskap beskerm, is daar steeds instellings en gemeenskappe wat teen dié groep diskrimineer. Oktober is Gay Pride-maand. Ons bespreek die trots, maar ook die stigma en diskriminasie wat gaypersone steeds ervaar, net omdat hulle ook die reg wil hê om ouers te wees.
Praat saam 21 Oktober 2021
In 'n brief skryf die uitvoerende direkteur van die NG Kerk in die Oos-Kaap, ds. Danie Mouton, dat stemreg een van die belangrikste verantwoordelikhede van 'n Suid-Afrikaanse burger is. Daarmee saam is stemreg 'n godgegewe verantwoordelikheid, en Christene het 'n gesamentlike sosiale verantwoordelikheid om hierdie roeping te vervul. Hy vra ook hoe Chrestine moet stem. Hoe sien jy die verhouding tussen geloof en politiek?
Praat saam 20 Oktober 2021
Daar behoort 'n amptelike kommissie van ondersoek ingestel te word na die eise van militêre veterane en die moontlike bedreigings vir nasionale veiligheid. Só sê die voormalige minister van verdediging, Ronnie Kasrils. Kasrils is 'n stigterslid van Umkhonto we Sizwe (MK), die gewapende vleuel van die ANC. Hy was later 'n lid van die MK-bevelsraad. 'n Groep van 56 veterane is verlede week in hegtenis geneem nadat hulle na bewering twee ministers en 'n adjunkminister in 'n hotel in Irene in Pretoria aangehou het. Hoeveel ploitieke mag het die militêre veterane?
Praat saam 19 Oktober 2021
In sportkringe woed die debat oor kulturele toeëiening steeds voort omdat die Exeter Chiefs in Engeland die tradisionele kopstuk van inheemse Amerikaanse groepe as logo het. Glanspersoonlikhede soos Taylor Swift het ook al deurgeloop oor haar twerking in haar Shake it off-video, haar uitbuiting van gay pride gevoelens en dat sy glo swart kultuur uitbuit. Waar is die streep tussen kulturele toeëiening en die leen en uitruiling van kulturele erfenis?
Praat saam 18 Oktober 2021
Sowat 87 munisipaliteite is deur die regering uitgewys as munisipaliteite wat op die randjie van die afgrond kantel. 'n Bykomende 43 munisipaliteite klou aan grashalmpies, volgens die jongste data van News24. Hulle voorspel dat die diensleweringskrisis sal verdiep. Tog maak politieke partye beloftes van 'n hemel waar huise gebou word, water wonderbaarlik na elke kraan vloei en waar goeie regering aan die orde van die dag is. Die plaaslike regeringsverkiesing sal deurslaggewend wees vir alle partye. Aan wie kan jy jou stem toevertrou?
Praat saam 15 Oktober 2021
Die koms van tegnologie het virtuele wêrelde en konnektiwiteit vir ons ontsluit, maar daarmee saam ook digitale bedreigings gebring. Ons moet nou ons persoonlike inligting beskerm, bekommerd wees oor kuberkrakers en booswigte, wat regerings en maatskappye in 'n virtuele wêreld gyselaar hou en lospryse eis. Wat moet in plek wees om jou kuberveiligheid aanlyn te verseker?
Praat saam 14 Oktober 2021
Korrupsie is een van die kwessies wat uitgewys is as 'n faktor wat dienslewering en goeie regering pootjie. Ons praat oor korrupsie op plaaslike regeringsvlak en hoe dit ons as burgers raak.
Praat saam 13 Oktober 2021
Die plaaslike regeringsverkiesings is om die draai. Hoe lyk die verhouding tussen plaaslike regerings en gemeenskapsorganisies, belastingbetalersverenigings, nie-regeringsorganisasies en geloofsgemeenskappe met betrekking tot dienslewering en infrastruktuurontwikkeling?
Praat saam 12 Oktober 2021
Die departement van basiese onderwys ontwikkel 'n nuwe geskiedeniskurrikulum vir skole, wat in 2024 bekendgestel sal word. Die departement gaan ook voort met planne vir moedertaalonderrig, sodat studente in hulle huistale kan studeer en eksamens skryf. Daar word verwag dat provinsies die gebruik van moedertaalonderrig sal ondersteun en uitbrei. Ons praat oor die skoolkurrikulum, vakke wat leerders kan kies, en watter vakke verpligtend moet wees.
Praat saam 11 Oktober 2021
Suid-Afrikaners maak gereed vir die plaaslike regeringsverkiesings op 1 November. In weerwil van die sosio-ekonomiese uitdagings en die opwinding van 'n eerste keer gaan stem is daar jongmense wat geen belangstelling het om te stem nie. Wat is die impak van kiesersapatie en die wegblystem op die uitslae van 'n verkiesing?
Praat saam 8 Oktober 2021
Leerders met spesiale behoeftes trek dikwels aan die kortste ent. Die sentrum waar hulle skoolopleiding ontvang, moet fokus op die kind se ontwikkeling as persoon, hulle gesondheid, sosiale en intelektuele groei en dat hulle 'n toekoms het. Wat is egter die beste opsie: 'n spesiale skool of 'n gewone skool met ondersteuning vir insluiting? Ons praat oor skole en onderrig vir kinders en persone met gestremdhede.